Nepp József

Nepp József (Csepel, 1934. június 23. – Budapest, 2017. október 6.) Kossuth- és Balázs Béla-díjas magyar rajzfilmrendező, forgatókönyvíró, háttérfestő, tervező (animátor), zeneszerző.

Életpályája 
1952–1957 között az Iparművészeti Főiskola díszítő–festő szakos hallgatója volt. 1957-től a Pannónia Filmstúdióban dolgozott: 1957–1961 között háttérfestőként, majd a gyár rendezőjeként, az 1990-es évek végén innen ment nyugdíjba.

Filmjeit fanyar humora és kifejező karakterei teszik egyedivé.

Kezdetben Csermák Tiborral, majd Dargay Attilával dolgozott. Úgy emlékezett, hogy az első önálló munkája a Daru cigaretta című reklámfilm volt. A hatvanas évek legelején nevezték ki rendezőnek. Az 1961-ben forgatott Szenvedély című, 8 perces mozi-rövidfilmje nemcsak professzionális előállítása miatt vált nevezetessé, hanem főhőse megformálása miatt is. Ő lett a későbbi Gusztáv figura prototípusa. Később is meghatározó szerepe volt Jankovics Marcell és Dargay Attila mellett a „Gusztáv jelenség” megalkotásában. Gémes Józseffel és Richly Zsolttal is gyakran dolgozott együtt, pl. Gémes József Vili, a veréb című, egész estés filmjének írója, forgatókönyvírója is Nepp József volt. A film 1988-ban készült el, de Nepp József már pár évvel korábban, 1984-ben, mint számára elérhető vágyálomról beszélt: – filmet kéne a verebekről csinálni!

Az 1980-as évek elején kezdte írni a Macskafogó forgatókönyvét, ami először csak egy dzsessz dalhoz készült kis „klip” volt, majd nagy részletességgel kidolgozott, megrajzolt egy teljes történetet. Ternovszky Bélának ajánlotta megrendezésre, de ez csak jóval később sikerült. Dargay Attila Szaffijának a forgatókönyvét írta és a háttereit is Nepp József tervezte. Az erdő kapitánya című mozifilmjének írója, forgatókönyvírója volt.

Régi barátság fűzte Ternovszky Bélához, akinek Modern edzésmódszerek című rövidfilmjéhez szintén ő írta a forgatókönyvet. A rendező szerint azoknak, akik igazán ismerték és közel álltak hozzá ő csak „Dodi” volt.

Nepp József első egész estés filmje a Hófehér.

Televíziósorozatain (Mézga család, Kérem a következőt!) generációk szórakoztak és nőttek fel.

Filmjei

Rendezőként 

 1961 – Szenvedély
 1962 – Kívánj akármit!
 1963 – Peti az állatkertben
 1963 – Peti és a labdája
 1963 – Mese a bogárról
 1963 – Holnaptól kezdve
 1965 – Oxidia
 1965 – Gusztáv egeret fog
 1966 – Öt perc gyilkosság (rajzfilm)
 1966 – Gusztáv és az ügyeskedés
 1966 – Gusztáv, a pesszimista
 1966 – Gusztáv a menedékházban
 1966 – Doktor Gusztáv
 1967 – Ne ingereld az egeret (rajzfilm)
 1967 – Gusztáv és a tiszta szerelem
 1967 – Gusztáv és a bűnbak
 1968 – Egy új Gusztáv
 1968 – Gusztáv és a siker
 1968 – Gusztáv és a lényeg
 1968 – A Mézga család különös kalandjai (tévésorozat)
 1970 – A yeti dala
 1970 – A világtól elvonult patkány
 1970 – Ezért
 1971 – Portré
 1971 – Zimme-zum (sorozat; 4 film készült el belőle)
 1972 – Mézga Aladár különös kalandjai
 1974 – Kérem a következőt! (Dr. Bubó) (tévésorozat)
 1975 – Gusztáv (tévésorozat 37 epizódja)
 1978 – Vakáción a Mézga család
 1979 – Megalkuvó macskák (rajzfilm)
 1983 – Hófehér (egész estés rajzfilm)
 1986 – Gréti (televíziós rajzfilm)
 1994 – Nonszensz (rajzfilm)
 2003 – Hülye Robinson

Forgatókönyvíróként 
 1966 – Gusztáv nem vesz autót, rendező: Dargay Attila
 1966 – Gusztáv és a hálátlan varjú, rendező: Dargay Attila
 1966 – Gusztáv babonás, rendező: Dargay Attila
 1966 – Ellopták a vitaminomat, rendező: Foky Ottó
 1968 – Gusztáv életre nevel, rendező: Dargay Attila
 1969 – Üzenet a jövőből – A Mézga család különös kalandjai, rendező: Nepp József
 1970 – Gyilkosság nokedlivel, rendező: Foky Ottó
 1975 – Babfilm, rendező: Foky Ottó
 1976 – Gusztáv az ABC-ben, rendező: Nepp József
 1976 – Lúdas Matyi (Romhányi Józseffel és Dargay Attilával közösen), rendező: Dargay Attila
 1983 – La Desodora, rendező: Foky Ottó
 1984 – Szaffi (Romhányi Józseffel és Dargay Attilával közösen), rendező: Dargay Attila
 1986 – Macskafogó, rendező: Ternovszky Béla
 1988 – Az erdő kapitánya (Imre Istvánnal és Dargay Attilával közösen), rendező: Dargay Attila
 1989 – Vili, a veréb, rendező: Gémes József
 1989 – Sárkány és papucs, rendező: Hernádi Tibor
 1994 – A hetedik testvér, rendező: Hernádi Tibor és Koltai Jenő 
 1996 – Pepolino, rendező: Uzsák János
 1999 – Egérút, rendező: Ternovszky Béla
 2007 – Macskafogó 2. – A sátán macskája, rendező: Ternovszky Béla

Könyvek 
 Romhányi József: Mézga Aladár különös kalandjai; ill. Nepp József; Móra, Bp., 1974 
 Bogáti Péter: A linkostowni csapda. Regény; rajz Nepp József; Móra, Bp., 1976 (Delfin könyvek)
 Romhányi József: Doktor Bubó; közrem. Nepp József, rajz Ternovszky Béla; Móra, Bp., 1979 
 Romhányi József: Szamárfül; ill. Nepp József; Móra, Bp., 1983 
 Doktor Bubó. Képeskönyv; Romhányi József és Nepp József rajzfilmsorozata nyomán írta és rajzolta Rigó Béla, Hernádi Tibor; Pannónia Filmstúdió, Bp., 1985 
 Szaffi. Képeskönyv Jókai Mór elbeszélése és Dargay Attila rajzfilmje nyomán; Romhányi József és Nepp József párbeszédeit és rajzait felhasználva írta Rigó Béla; Pannónia Filmstúdió, Bp., 1985
 Macskafogó; Nepp József, Ternovszky Béla, Maros Zoltán rajzfilmje alapján írta Rigó Béla; Pannónia Film Vállalat, Bp., 1986
 Mézga család; Romhányi József és Nepp József rajzfilmsorozatából írta Rigó Béla, rajz Gelléri István; Origo-press, Bp., 1988
 A húsvéti tojás; rajz. Dargay Attila; Polygon, Bp., 1991
 Nagy Lajos: Képtelen természetrajz; ill. Nepp József; Gulliver, Bp., 1992 (Szamárfüles könyvek)
Vacak, a hetedik testvér; Dargay Attila és Nepp József forgatókönyve alapján írta Fedina Lídia; Magyar Könyvklub, Bp., 1999
Az erdő kapitánya; Dargay Attila, Nepp József, Imre István irod. forgatókönyvéből, ill. Dargay Attila eredeti figuratervei alapján; Egmont, Bp., 2002 (Magyar klasszikus rajzfilmek mesetára)
Szaffi; Dargay Attila, Nepp József, Romhányi József irod. forgatókönyvéből; ill. Dargay Attila eredeti figuratervei alapján; Egmont, Bp., 2002 (Magyar klasszikus rajzfilmek mesetára)
A Mézga család. Képernyőképes krónika; Romhányi József és Nepp József nyomán írta Rigó Béla, ill. Ternovszky Béla, Csákovics Lajos, Weigert Miklós; Móra, Bp., 2003 
Eszes Hajnal–Nepp József: Bölcs Bagoly meséi; Alexandra, Pécs, 2004
Mézga Aladár különös kalandjai; Romhányi József és Nepp József nyomán írta Rigó Béla, ill. Ternovszky Béla, Csákovics Lajos, Weigert Miklós; Móra, Bp., 2005

Díjai 
 Balázs Béla-díj (1967)
 Érdemes művész (1974)
 Kiváló művész (1981)
 Kossuth-díj (1999)
 Magyar Mozgókép Mestere (2006)
 Csepel díszpolgára (2014)

Díjazott alkotásai 
 1964 Holnaptól kezdve – Pracujicics; Bécs
 1966 Mese a bogárról – Rodez, Nagydíj
 1967 Öt perc gyilkosság – Oberhausen, fődíj
 1968 Szenvedély – Addis Abeba
 1970 Olbia, Bronzív
 1982 Gusztáv-sorozat Columbia, kategóriagyőztes
 1982 Giffoni, életműdíj

Jegyzetek

Források 
 A magyar animáció képről képre VI. – Nepp József (Filmkultúra)
 Nepp József (Filmkultúra)
 75 éves Nepp József (Kultúrport)

További információk 
 Féjja Sándor: Sosemvolt leány igaz története, Hófehér 1994/2022
 Filmek A-tól Z-ig (német)
 rajz.film.hu
  – a HVG interjúja Nepp József rajzfilmessel
 – portré

1934-ben született személyek
2017-ben elhunyt személyek
Magyar animációsfilm-rendezők
Magyar animációs tervezők
Magyar forgatókönyvírók
Magyar zeneszerzők
Kossuth-díjasok
Balázs Béla-díjasok
Csepeliek
A Magyar Népköztársaság Kiváló Művésze díjasok
A Magyar Népköztársaság Érdemes Művésze díjasok
A Magyar Mozgókép Mestere cím tulajdonosai